JKN หุ้นกู้เกินขนาด.!?
แต่ในความเงียบของตัวหุ้นนั้น สิ่งที่ไม่เงียบเลย เห็นจะเป็นการออกหุ้นกู้ของ JKN นี่แหละ ซึ่งออกบ๊อยบ่อย
แต่ในความเงียบของตัวหุ้นนั้น สิ่งที่ไม่เงียบเลย เห็นจะเป็นการออกหุ้นกู้ของ JKN นี่แหละ ซึ่งออกบ๊อยบ่อย
23 มิ.ย. 2565

แหม๊…ตั้งแต่ปิดดีลซื้อช่อง NEW18 หรือชื่อใหม่ JKN18 ไปเมื่อกลางปีที่แล้ว หุ้นบริษัท เจเคเอ็น โกลบอล กรุ๊ป จำกัด (มหาชน) หรือ JKN ของ เจ๊แอน-“จักรพงษ์ จักราจุฑาธิบดิ์” ก็เงียบเหงาเป็นเป่าสาก…ราคาไม่หวือหวาเหมือนเมื่อครั้งกระโน้นอีกเลย มีแต่จะสาละวันเตี้ยลงเรื่อย ๆ…
จากเมื่อต้นปี เคยซื้อขายกันที่ 8 บาทกว่า ๆ ปัจจุบันเหลือแค่ 4 บาทเศษเท่านั้น…
สงสัยอิทธิฤทธิ์ซีรีส์อินเดีย รวมถึงแรงเห่อกัญชง-กัญชา คงสิ้นมนต์ขลังไปแล้วละมั้ง..!!
แต่ในความเงียบของตัวหุ้นนั้น สิ่งที่ไม่เงียบเลย เห็นจะเป็นการออกหุ้นกู้ของ JKN นี่แหละ ซึ่งออกบ๊อยบ่อย โดยนับตั้งแต่ต้นปี 2565 จนถึงปัจจุบัน มีการออกหุ้นกู้ไปแล้วหลายครั้ง
เริ่มจากการออกหุ้นกู้วงเงิน 900 ล้านบาท อายุ 2 ปี ดอกเบี้ย 6.25% ต่อปี จ่ายดอกเบี้ยทุก 3 เดือน เสนอขายให้แก่ผู้ลงทุนสถาบัน และ/หรือผู้ลงทุนรายใหญ่ เพื่อนำเงินไปใช้ชำระคืนหุ้นกู้ที่จะครบกำหนด 300 ล้านบาท ภายในเดือน ก.ค. 2565 และใช้ในการลงทุน, ขยายธุรกิจ, เป็นเงินทุนหมุนเวียนของบริษัท จำนวน 600 ล้านบาท ในปี 2565-2566
รวมทั้งการออกหุ้นกู้แปลงสภาพอายุ 3 ปี วงเงินไม่เกิน 1,500 ล้านบาท ขายให้กลุ่ม Advance Opportunities Fund (AO Fund) และ Advance Opportunities Fund 1 (AO Fund 1) ซึ่งทยอยออกมาแล้ว 7 ครั้ง
ถ้าดูจากการออกหุ้นกู้ข้างต้น ก็ไม่น่าแปลกใจ เพราะเมื่อไปส่องงบการเงิน จะเห็นว่า JKN มีหนี้ที่เป็นหุ้นกู้ค่อนข้างสูงอยู่ที่ 1,194 ล้านบาท ส่วนหนี้สถาบันการเงินอยู่ที่ 273 ล้านบาท ส่งผลให้ส่วนของหนี้สินระยะยาวที่ถึงกำหนดชำระภายในหนึ่งปีอยู่ที่ 1,529 ล้านบาท
ขณะที่ ณ สิ้นเดือน มี.ค. 2565 JKN มีเงินสดและรายการเท่าเทียบเท่าเงินสด 135 ล้านบาทเท่านั้น
แต่บอกเลยว่าเห็นยอดหุ้นกู้เกินขนาดอย่างนี้แล้วชักใจคอไม่ดี เพราะอย่าลืมว่า การมีหุ้นกู้เยอะ ๆ จะเป็นการสร้างภาระทางการเงินหรือเปล่า..? เพราะอัตราดอกเบี้ยหุ้นกู้จะสูงกว่าการกู้แบงก์นะ
แล้วปกติหุ้นกู้มักจะมีอายุสั้นกว่าการกู้เงินแบงก์ ดังนั้น เมื่อถึงเวลาไถ่ถอน หากช่วงนั้นสภาพคล่องตึงมือ ก็มีความเสี่ยงว่าจะไถ่ถอนได้หรือเปล่า..? หรืออาจจะต้องยืดระยะเวลาออกไป…ส่วนกรณีหุ้นกู้แปลงสภาพ แม้จะสามารถแปลงสภาพไปเป็นหุ้นสามัญได้ แต่ถ้าแปลงบ่อย ๆ ก็มีโอกาสสูญเสียความเป็นเจ้าของได้นะ…
เป็นความเสี่ยงที่มองข้ามไม่ได้นะเนี่ย…
ส่วนในมุมบิสซิเนส ดูเหมือนการได้ครอบครองช่อง JKN18 หลังจากก่อนหน้านี้ต้องไปยืมจมูกคนอื่นหายใจ…เท่าที่เห็นเป็นแค่การใช้คาปาซิตี้ของ JKN ที่มีอยู่เท่านั้น ไม่ได้มีแวลูเพิ่มเติมแต่อย่างใด…
เรียกว่าถ้าเปิดช่อง JKN18 มาตอนนี้ จะเห็นแค่หน้าเจ๊แอน ที่สวมบทพรีเซ็นเตอร์ขายผลิตภัณฑ์ของ JKN เท่านั้น ส่วนโฆษณาหรือคอนเทนต์อื่น ๆ แทบไม่เห็นเลย…
ทำให้อดคิดไม่ได้ว่า การมีช่องเป็นของตัวเองจะกลายเป็นทุกขลาภของ JKN หรือเปล่าน้อ..?
ส่วนที่ก่อนหน้านี้ไปจับมือกับ CNBC ประเทศสหรัฐอเมริกา ในการผลิตคอนเทนต์รายการข่าวเศรษฐกิจภายใต้ลิขสิทธิ์ CNBC เป็นระยะเวลา 10 ปี..ก็ยังไม่เห็นมูลค่าเพิ่มเหมือนกัน
ก็ไม่รู้ว่า ด้วยปัจจัยเหล่านี้หรือเปล่า ที่ทำให้งบไตรมาสแรกปีนี้ออกมาไม่ค่อยสู้ดีนัก ทำกำไรหายไป 44.45% เหลือแค่ 54 ล้านบาท จากช่วงเดียวกันของปีก่อนเคยทำได้ 99 ล้านบาท…
เอาใจช่วยให้ไตรมาสที่เหลือ JKN แก้มือได้ละกัน…
ไม่เช่นงั้นนักลงทุนอาจต้องร้องเพลง ถอยดีกว่า…ไม่เอาดีกว่า แน่ ๆ ค่ะ เจ๊แอน ขาาา..!?
…อิ อิ อิ…